અહીં બ્રહ્મવિદ્યામાં પરબ્રહ્મ એકલા જ નહીં પરંતુ બ્રહ્મ અને પરબ્રહ્મ કહેતાં અક્ષર અને પુરુષોત્તમ એવાં બે દિવ્ય તત્ત્વોને જાણવાનો સિદ્ધાંત કર્યો છે. આનો અર્થ એ થયો કે જો કોઈ કેવળ પરમાત્માના સ્વરૂપને જ જાણે કે પછી કેવળ અક્ષરબ્રહ્મના સ્વરૂપને જ જાણે તો બ્રહ્મવિદ્યા સંપૂર્ણ ન કહેવાય. બન્નેને જાણવાં પડે. અને તે પણ તત્ત્વે કરીને એટલે કે સાક્ષાત્કારપણે. તો જ તે બ્રહ્મવિદ્યા પૂર્ણતાને પામી કહેવાય.